Anno ab Incarnatione Domini DCCCC. LXXXVIII, quia non est in hominis potestate ejus vita, decessit e mundo isdem egregius comes, octavo kalendas martii; suisque ante suum obitum testificavit ut, quia longe discesserant a propriis, tumulatio ejus corporis non alibi, sed potius esset in loco a se constructo. Nos ergo, his præmissis, ut ad cœpta redeamus, tam pro jam dictis quam etiam pro subsecuturis, ea quæ videntur innectamus. Sit elemosinis his assensum præbentibus gratia, pax et misericordia a Deo Patre et Domino Jesu Christo, Spiritu quoque Sancto, prosperitas, salubritas et vitæ utriusque fœlicitas; violatori vero et desertori, raptori, profanatori rerum Christi servorum hoc in loco commanentium anathema, maledictio, dampnatio, pars cum Dathan, Chore et Abiron, societas cum Pilato et Juda et Caipha, et cum Judeis qui dixerunt Domino Deo: «Recede a nobis», nisi resipuerit et satisfecerit, denasque libras auri coactus exsolvat judici. Amen.